«Лаьг1о дола а денна, лоа дийлхар кхоана вай арадоаха яхача буса. Ах-бийса яьннача хана баьхка салташа хьа а айтта, кхоана сецца арадоахаш да шо, аьнна, хоам хьабир тха даьга. Цкъарчоа цу х1амах ца тешаш а из бакъде ца могаш а бар цхьабараш. Цу хана Коазоша цхьа ц1альг а денна тханцига бахаш, оаха дуар дуаш, эрсий эпсараш бар. Хьа а баьхка цар из хоам хьабича, сайна хьат1авенача эпсара цу бата т1а т1оара техар аз. Аюп, фу де воал из к1аьнк, х1ана дир цо из, аьнна, хаьттар цо тха даьга. Ма тамашийна нах да-кх шо эрсий, во мел дар оаш хьадича, малаг1ча бахьана шо дукха деза дезаш да тхо, аьнна, жоп делар цунна тха дас. Х1аьта из ваьнна д1авахар», — йоах 1ийсас, шоашка из хоам хьабаь бийса дагаухаш.